Валпараисо

Валпараисо (на испански: Valparaíso, изговаря се Балпараѝсо; производно от испански: Valle Paraíso – Райска долина) е град в Чили (на 2-ро място по население), с пристанище измежду най-важните на Тихия океан в страната. Играе важна геополитическа роля през втората половина на XIX век, когато корабите остават на престой в града по време на трансокеанските плавания между Атлантическия и Тихия океан през Магелановия проток. Описание Градът е разположен в централната част на Чили, на 120 km северозападно от столицата Сантяго. Столица е на провинция Валпараисо. Въпреки че Сантяго е официалната столица на Чили, Националният Конгрес заседава тук. Построен на десетки стръмни хълмове с изглед към Тихия океан Валпараисо се слави с лабиринта си от улички и павирани алеи, изобразяващи богатото архитектурно и културно наследство на града. Валпараисо е защитен като едно от местата от световното културно наследство на ЮНЕСКО и често е считан за един от най-интригуващите градски зони на Латинска Америка. Валпараисо, както по-голямата част от Чили, е силно земетръсна зона. Последното голямо земетресение датира от 1906 г., убивайки около 3000 души. През 2003 г. чилийският Конгрес обявява Валпараисо за „Културна столица на Чили“ и седалище на новото Министерство на културата. Въпреки че технически Валпараисо е едва 6-ият по големина град в Чили, с население около 263 499 души, Големият Валпараисийски метрополитен, включващ съседния курорт Виня дел Мар, е вторият по големина в страната (892 143 жители). Валпараисо играе важна геополитическа роля през втората половина на 19 век, когато градът е важна спирка за корабите, пътуващи между Атлантическия и Тихия океан, преминаващи Магелановия проток. Валпараисо винаги е бил магнит за европейски имигранти и бързо се разраства по време на златната си ера, когато градът е бил известен като „Малкият Сан Франсиско“ или „Бижуто на Пасифика“. Примери за бившата слава на Валпараисо са най-старата стокова борса в Латинска Америка, първата в страната доброволна пожарна бригада, първата чилийска обществена библиотека и най-старият испаноезичен вестник с постоянен тираж по целия свят. Отварянето на Панамския канал и спада в броя на преминаващите кораби нанася сериозен удар на града, въпреки че през последните години се забелязва значителен ренесанс. Градът е важен образователен център с девет университета. Главните отрасли са туризъм, образование и транспорт. Чилийският Конгрес заседава в модерна сграда и частта от града, известна като Алмендрал, след преместването му от Сантяго през последните години от военното управление на генерал Аугусто Пиночет. Въпреки че дейността на Конгреса е официално преместена със закон още през 1987 г., новата институция започва да функционира като седалище на Конгреса при управлението на демократично избраният Патрисио Айлуин, наследил Пиночет, през 1990 г. Транспорт Пристанището на Валпараисо е важен център за контейнеровози, изнасящи вино, мед и пресни плодове. Пътуването между Валпараисо и Сантяго отнема около 80 минути по магистрала с пътна такса. Култура Валпараисо е сцена на голям фестивал, посещаван от стотици хиляди участници в последните три дни на годината. Връхна точка на фестивала е шоуто от фойерверки „Нова Година на морето“, най-голямото в цяла Латинска Америка, посещавано от милиони туристи, които изпълват крайбрежната ивица и хълмовете с изглед към залива. Кино През 1971 г. френският кинорежисьор Паскал Обие създава филма „Валпараисо, Валпараисо“, посветен на града. Спортни събития, свързани с България На 13 февруари 2000 г. във Валпараисо се провежда приятелската футболна среща Чили-България (3 : 2). В тази среща първия си гол за националния отбор отбелязва Димитър Бербатов. Личности Родени Салвадор Алиенде (1908 – 1973), политик Аугусто Пиночет (1915 – 2006), политик Побратимени градове Бадалона, Испания Базел, Швейцария Барселона, Испания от 2001 г. Бат Ям, Израел Веракрус, Мексико Гуанахуато, Мексико Гуанджоу, Китай Кали, Колумбия Каляо, Перу Кордоба, Аржентина Лонг Бийч, САЩ Малака (град), Малайзия Мансанильо, Мексико Меделин, Колумбия Новоросийск, Русия от 1968 г. Овиедо, Испания от 1973 г. Одеса, Украйна Пусан, Република Корея от 1999 г. Росарио, Аржентина Салвадор, Бразилия Санта Фе, Испания Сосалито, САЩ Хавана, Куба Шанхай, Китай Външни препратки Уебсайт на град Валпараисо